L 158/4
SL
Uradni list Evropske unije
13.6.2022
(16)
Za muškatni orešček iz Indije pod oznakama KN 0908 11 00 in 0908 12 00 se od julija 2019 izvaja poostren uradni nadzor zaradi tveganja onesnaženja z aflatoksini.
Uradni nadzor, ki ga izvajajo države članice, in razpoložljive informacije kažejo, da se je skladnost z ustreznimi zahtevami iz zakonodaje Unije izboljšala.
Navedeni nadzor in navedene informacije dokazujejo, da vstop navedenega živila v Unijo ne pomeni več resnega tveganja za zdravje ljudi.
Zato ni treba še naprej zahtevati, da se vsem pošiljkam muškatnega oreščka iz Indije pod oznakama KN 0908 11 00 in 0908 12 00 priloži uradno spričevalo, v katerem je navedeno, da vsi rezultati vzorčenja in analiz kažejo skladnost z Uredbo Komisije (ES) št.
1881/2006 (4).
Hkrati pa bi morale države članice zaradi ohranjanja sedanje ravni skladnosti še naprej izvajati nadzor.
Zato bi bilo treba vnos v zvezi z muškatnim oreščkom iz Indije pod oznakama KN 0908 11 00 in 0908 12 00 v tabeli v točki 1 Priloge II k Izvedbeni uredbi (EU) 2019/1793 črtati in ga prenesti v Prilogo I k navedeni izvedbeni uredbi, pogostost identifikacijskih in fizičnih pregledov pa določiti na 30 % pošiljk, ki vstopajo v Unijo.
(17)
V zvezi s pošiljkami paprik iz rodu Capsicum (nesladkih) iz Tajske so bile med uradnim nadzorom, ki ga države članice izvajajo v skladu s Prilogo I k Izvedbeni uredbi (EU) 2019/1793, ugotovljene pogoste neskladnosti z ustreznimi zahtevami iz zakonodaje Unije glede onesnaženja z ostanki pesticidov.
Zato je ustrezno povečati pogostost identifikacijskih in fizičnih pregledov za take pošiljke, ki vstopajo v Unijo, na 30 %.
(18)
Več oznak KN se ne ujema s proizvodi iz nekaterih vnosov v Prilogi I k Izvedbeni uredbi (EU) 2019/1793 in so zato odvečne.
V Prilogi I k navedeni izvedbeni uredbi bi bilo treba črtati naslednje oznake KN: oznako KN ex 0807 19 00 70 pri vnosu za melono galia (C.melo var.reticulatus) iz Hondurasa, oznako KN ex 0709 99 90 25 pri vnosu za gotukolo (Centella asiatica) iz Šrilanke in oznako KN 1211 90 86 10 pri vnosu za posušen origano iz Turčije.
(19)
Da se omogoči natančnejša identifikacija proizvodov, za katere velja poostren uradni nadzor, je primerno določiti pododdelek TARIC za oznako KN ex 0709 99 90 pri vnosu za moringo (Moringa oleifera) iz Indije in za oznako KN ex 1211 90 86 pri vnosu za gotukolo (Centella asiatica) iz Šrilanke v Prilogi I k Izvedbeni uredbi (EU) 2019/1793.
(20)
V zvezi s pošiljkami muškatnega oreščka iz Indonezije so bile med uradnim nadzorom, ki ga države članice izvajajo v skladu s tabelo v točki 1 Priloge II k Izvedbeni uredbi (EU) 2019/1793, ugotovljene pogoste neskladnosti z ustreznimi zahtevami iz zakonodaje Unije glede onesnaženja z aflatoksini.
Zato je ustrezno povečati pogostost identifikacijskih in fizičnih pregledov za take pošiljke, ki vstopajo v Unijo, na 30 %.
(21)
Morebitno tveganje za zdravje zaradi onesnaženja z etilen oksidom vpliva na mešanice aditivov za živila, ki vsebujejo gumi iz zrn rožičevca ali gumi guar.
Zato bi bilo treba v stolpcih, ki se nanašajo na „živila in krmo (predvidena uporaba)“ in „oznako KN“ v tabeli v točki 1 Priloge II k Izvedbeni uredbi (EU) 2019/1793, v vnos za Indijo dodati kategorijo „mešanice aditivov za živila, ki vsebujejo gumi iz zrn rožičevca ali gumi guar“ in ustrezne oznake KN za mešanice aditivov za živila.
Prav tako bi bilo treba v vnosih, ki se nanašata na Malezijo in Turčijo, dodati kategorijo „mešanice aditivov za živila, ki vsebujejo gumi iz zrn rožičevca“ in ustrezne oznake KN za mešanice aditivov za živila.
Za take pošiljke, ki vstopajo v Unijo iz Indije, Malezije in Turčije, bi bilo treba določiti pogostost identifikacijskih in fizičnih pregledov na 20 %.
(22)
V zvezi z začimbami iz Indije oznaka KN 0910 zajema proizvode v obliki korenin, cvetov in listov, kot je korenina kurkume.
Ob upoštevanju, da med uradnim nadzorom, ki ga izvajajo države članice v skladu s tabelo v točki 1 Priloge II k Izvedbeni uredbi (EU) 2019/1793, ni bilo odkrito onesnaženje z etilen oksidom, se taki proizvodi lahko izključijo iz poostrenega uradnega nadzora.
Zato je primerno v Prilogi II k Izvedbeni uredbi (EU) 2019/1793 navesti, da bi moral uradni nadzor na mejnih kontrolnih točkah veljati samo za posušene začimbe iz Indije, pri čemer je pogostost identifikacijskih in fizičnih pregledov določena na 20 % pošiljk, ki vstopajo v Unijo.
(4) Uredba Komisije (ES) št.
1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str.
5).